b'\n_START_ARTICLE_\nStoc de coc\n_START_SECTION_\nArgument\n_START_PARAGRAPH_\nSortint del cinema, en Tint\xc3\xadn i el capit\xc3\xa0 Haddock es troben el general Alc\xc3\xa1zar. De tornada al castell del Mol\xc3\xad, descobreixen que un altre conegut, l\'emir de Khemed, Mohammed Ben Kalish Ezab, ha estat derrocat pel seu enemic, el xeic Bab El Ehr, i l\'emir ha enviat el seu fill, Abdallah, al castell del Mol\xc3\xad perqu\xc3\xa8 hi estigui segur. Seguidament els policies Dupond i Dupont expliquen a en Tint\xc3\xadn i al capit\xc3\xa0 que el general Alc\xc3\xa1zar vol comprar un avi\xc3\xb3 militar a J. M. Dawson, qui tamb\xc3\xa9 ha venut avions a Bab El Ehr._NEWLINE_En Tint\xc3\xadn, en Mil\xc3\xba i el capit\xc3\xa0 Haddock viatgen fins a Khemed per a retornar el control del pa\xc3\xads a l\'emir, per\xc3\xb2 en Dawson, que ja se n\'ha assabentat, col\xc2\xb7loca una bomba a l\'avi\xc3\xb3 per a matar-los.\n_START_SECTION_\nHist\xc3\xb2ria\n_START_PARAGRAPH_\nPer a l\'argument de Stoc de coc, Herg\xc3\xa9 es va inspirar despr\xc3\xa9s de llegir un article sobre el comer\xc3\xa7 \xc3\xa0rab d\'esclaus, en qu\xc3\xa8 s\'explicava que pelegrins africans amb direcci\xc3\xb3 a la Meca eren capturats durant el viatge per a servir d\'esclaus. Herg\xc3\xa9 va incloure una refer\xc3\xa8ncia a aquest tr\xc3\xa0fic d\'esclaus al nom de l\'\xc3\xa0lbum: els negrers feien servir "c\xc3\xb3c" com a codi per a referir-se als esclaus._NEWLINE_Abans d\'escriure la hist\xc3\xb2ria, Herg\xc3\xa9 havia llegit Balzac et son monde, un llibre del 1995 escrit pel seu amic F\xc3\xa9licien Marceau. Intrigat per l\'obra d\'Honor\xc3\xa9 de Balzac, A Herg\xc3\xa9 li va cridar l\'atenci\xc3\xb3 la manera com Balzac reutilitzava personatges en les seves hist\xc3\xb2ries, i va dur aquesta pr\xc3\xa0ctica a Stoc de coc, \xc3\xa0lbum en qu\xc3\xa8 tornen a apar\xc3\xa8ixer una bona selecci\xc3\xb3 de personatges de Les aventures de Tint\xc3\xadn. Tamb\xc3\xa9 es presenta un nou personatge, el pilot Piotr Szut, que torna a apar\xc3\xa8ixer a Vol 714 a Sidney._NEWLINE_Per a aconseguir il\xc2\xb7lustrar fidelment el vaixell Ramona, Herg\xc3\xa9 i la seva m\xc3\xa0 dreta, Bob de Moor, van viatjar a bord del vaixell de c\xc3\xa0rrega suec Reine Astrid, en una ruta entre Anvers i G\xc3\xb6teborg durant la qual van fer fotografies i esbossos. Herg\xc3\xa9 tamb\xc3\xa9 havia recollit retalls de premsa amb fotografies del iot Christina O, propietat de l\'armador grec Aristotelis Onassis, que va fer servir com a model per al vaixell de Rastapopoulos, el Sharazada. Roger Leloup va dibuixar els avions, cotxes i maquin\xc3\xa0ria que aparixen a l\'\xc3\xa0lbum. La il\xc2\xb7lustraci\xc3\xb3 del palau ocult de l\'emir es basa en l\'Al-Khazneh de Petra (Jord\xc3\xa0nia) que havia vist fotografiat en un n\xc3\xbamero de la revista National Geographic._NEWLINE_La hist\xc3\xb2ria reflecteix l\'inter\xc3\xa8s creixent d\'Herg\xc3\xa9 en l\'art, perqu\xc3\xa8 es veu una c\xc3\xb2pia de Le Canal du Loing, d\'Alfred Sisley, al castell del Mol\xc3\xad. Tamb\xc3\xa9 hi ha pintures de Pablo Picasso i de Joan Mir\xc3\xb3 al vaixell de Rastapopoulos._NEWLINE_La serialitzaci\xc3\xb3 d\'aquest episodi va comen\xc3\xa7ar a l\'edici\xc3\xb3 belga de la revista Tint\xc3\xadn l\'octubre del 1956, i el desembre del mateix any a l\'edici\xc3\xb3 francesa. Casterman en va publicar l\'\xc3\xa0lbum el 1958.'